Henrik Rasmussen (KF), 2010-02-02:
Den konservative gruppe kan ikke støtte nogen af de to fremsatte beslutningsforslag.
Hvis jeg tager B 100 først, som omhandler musikfestivalers muligheder for at donere penge til rytmiske spillesteder for at få momsfritagelse, er der to væsentlige grunde til, at vi ikke kan støtte forslaget.
Den første grund er konkurrenceforvridning, og den anden grund er, at vedtages denne beslutning, kan det få alvorlige følger i forbindelse med den gode tradition for velgørenhedsarbejde, vi har i Danmark, såsom store koncerter m.v.
Det Konservative Folkeparti vil rigtig gerne støtte op om de rytmiske spillesteder – ingen tvivl om det overhovedet – men de skal naturligvis drives på lige vilkår med deres konkurrenter på arbejdsmarkedet.
Derfor er det også frit for enhver at starte et rytmisk spillested, der drives kommercielt, f.eks. ved entréindtægter, bar, natklub, øl m.v., men også, om spillestedet henvender sig til et nichepublikum eller til det brede publikum, hvor man kan mødes og fornøjes over musikken, hvilken vi jo nok alle sammen gør en gang imellem.
Det er helt op til spillestedet.
Som loven er i dag, er der en mulighed for, at man kan opnå momsfritagelse for levering af varer og ydelser i forbindelse med afholdelse af et velgørende arrangement.
Det er en betingelse for momsfritagelsen, at overskuddet fuldt ud anvendes til velgørende eller på anden måde almennyttige formål.
Dog fremgår det, at koncertvirksomhed ikke er omfattet af fritagelsen for moms, men er almindelig momspligtig virksomhed.
Dette tolkes altså ikke som velgørenhed.
Altså, vælger man at donere overskud til et rytmisk spillested, kan det ikke medføre fravigelse af momspligten for en festival eller lignende, og hvis loven nu hypotetisk ikke havde denne tolkning, havde der pludselig været meget videre rammer for, hvordan og hvorledes man kunne donere og få en momsfritagelse.
Som bekendt har EU-Kommissionen faktisk indledt en traktatkrænkelsesprocedure mod Danmark, fordi EU mener, at Danmark er for lempelig i sin fortolkning af momsfritagelsen for bl.a. velgørende arrangementer.
Derfor undrer det mig, at oppositionen kommer med dette forslag netop nu.
Regeringen har jo svaret EU, at Danmark fortolker den danske momsregel i overensstemmelse med EU's momsregel.
En vedtagelse af dette beslutningsforslag vil medføre, at Danmark ikke længere kan argumentere for den danske momsfritagelse, hvilket ville gøre det rigtig ærgerligt, eftersom Danmark jo netop har en tradition for velgørende arbejde.
Jeg er også overbevist om, at oppositionen heller ikke ønsker, at vi skal stramme op om de momsvilkår, så det får konsekvens for andre velgørende aktiviteter.
Lad os i stedet for i fællesskab gå ud og arbejde for, at EU rent faktisk tager fejl på dette punkt.
Med hensyn til B 99 kan Det Konservative Folkeparti heller ikke støtte dette forslag.
Her ønskes en handlingsplan specifikt for rytmiske spillesteder.
Dette mener jeg simpelt hen er forkert, eftersom vi som politikere skal forholde os til hele musikområdet set under et.
Der er afsat ekstra midler på finansloven for 2010 til rytmiske spillesteder, nemlig varige ekstra midler til honorarstøttede spillesteder, på ca. 2 mio. kr. årligt.
Derudover vil jeg understrege, at der allerede er en handlingsplan for musikken, nemlig »Nye Toner«, hvor der jo iværksættes en række nye initiativer til styrkelse af rytmiske vækstlag, f.eks. med støtteordning for talentudvikling med målrettet talentudvikling på musikskolerne samt transportstøtten og tilskuddet til honorarstøtte og ikke mindst ved at støtte Music Export Denmark.
Hvis jeg skal være helt ærlig, er jeg også forbløffet over, at vi skal behandle netop det her forslag i dag.
Jeg kan forstå, at udvalget i enighed har aftalt at skulle nedsætte en arbejdsgruppe på dette område, nemlig Marstaltænketanken.
De er som konklusion kommet frem til fem forslag, som er enslydende med dette beslutningsforslag.
Jeg lagde mærke til, at kulturministeren sagde, at alle fem ideer hvad fundet vej og var overleveret til Statens Kunstråds Musikudvalg, og eftersom de ikke mener, at disse fem emner er uddybende nok endnu, vil man arbejde videre med dem.
Så lad os da vente og se, hvordan musikudvalget vælger at give de fem gode ideer mere indhold, før vi kræver en handlingsplan.
Sluttelig kan man jo spørge De Konservative, om vi mener, at rytmiske spillesteder er kultur, og til det kan jeg kun sige: ja, i allerhøjeste grad.
Men begreber, stilarter og ikke mindst publikum på de rytmiske spillesteder er heldigvis også meget varierede.
Men jeg vil sige, at jeg er overbevist om en ting, og det er, at der ikke kommer flere bands til, fordi man tilfører de rytmiske spillesteder endnu flere statslige penge.
Så jeg tillader mig at konkludere, at vi nu skal bruge vores tid konstruktivt.
Vi bør vente på, at musikudvalget har arbejdet færdig for så derefter at tage arbejdstøjet på for at sikre, at de forhåbentlig gode initiativer efterfølgende kan implementeres.